CELEX: 32009R0262
Language: hu
Date: 2009-03-30 00:00:00
Title: A Bizottság 262/2009/EK rendelete ( 2009. március 30.) az egységes európai égbolt S-módú lekérdezési kódjainak összehangolt kiosztására és használatára vonatkozó követelmények megállapításáról (EGT-vonatkozású szöveg)

31.3.2009   
            
            
               HU
            
            
               Az Európai Unió Hivatalos Lapja
            
            
               L 84/20
            
         
      A BIZOTTSÁG 262/2009/EK RENDELETE
   
   (2009. március 30.)
   az egységes európai égbolt S-módú lekérdezési kódjainak összehangolt kiosztására és használatára vonatkozó követelmények megállapításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Légiforgalmi Szolgáltatási Hálózat átjárhatóságáról szóló, 2004. március 10-i 552/2004/EK európai parlamenti és tanácsi rendeletre (átjárhatósági rendelet) (1) és különösen annak 3. cikke (5) bekezdésére,
   tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre („keretrendelet”) (2) és különösen annak 8. cikke (2) bekezdésére,
   mivel:
   
               (1)
            
            
               Az S-mód (szelektív mód) a légi forgalom irányításában használt együttműködő légtér-ellenőrzési technika. Lehetővé teszi a légi járművek szelektív kérdezését és a légtérből származtatott adatok kinyerését, amelyek révén új légiforgalmi irányítási funkciókat lehet kifejleszteni. Az egyes repülőgépeknek az S-módon (a továbbiakban: S-módú lekérdező állomások) keresztüli utasítását támogató rendszerek kialakítása megköveteli az S-módú lekérdezési kódok használatát az S-módú válaszjeladóval felszerelt légi járművek észlelésére és ellenőrzésére.
            
         
               (2)
            
            
               A légiforgalmi ellenőrzési rendszer biztonsága érdekében elengedhetetlen, hogy az azonos lekérdezési kódot használó két S-módú lekérdező állomás radarfedési területei között ne legyen átlapolódás, kivéve, ha azokat klaszterbe rendezték, vagy ha egyéb megfelelő üzemeltetési mérséklések vannak érvényben.
            
         
               (3)
            
            
               Az S-módú lekérdező állomások mind nagyobb számban történő rendszerbe állításának támogatása érdekében és a légi járművek kérdezésére szolgáló lekérdezési kódok szűkösségéből eredő problémák megoldására szükség van a lekérdezési kódok hatékony kiosztásának és használatának koordinálására.
            
         
               (4)
            
            
               Az 549/2004/EK rendelet 8. cikkének (1) bekezdésével összhangban az Eurocontrolt bízták meg az S-módú lekérdezési kódok (a továbbiakban: lekérdezési kódok) kiosztását és használatát biztosító követelmények kidolgozásával. Ez a rendelet a megbízás eredményeként 2008. január 2-án kiadott jelentésen alapul.
            
         
               (5)
            
            
               Kezdetben – műszaki megfontolásokból – kizárólag a 0 és 15 közötti lekérdezőállomás-azonosító kódokat (a továbbiakban: II-kódok) határozták meg és használták lekérdezési kódként. Az S-módú kérdezők várható száma miatt később intézkedéseket tettek az 1-től 63-ig terjedő további légtér-ellenőrzési azonosító kódok (a továbbiakban: SI-kódok) használatának lehetővé tételére.
            
         
               (6)
            
            
               Az SI-kódok használata általában szükségessé teszi, hogy az S-módú lekérdező állomások lefedési területén belül az összes S-módú cél fel legyen erre készítve. Az Eurocontrol ugyanakkor kidolgozta a II/SI-módú működtetés előírásait is, amelyek lehetővé teszik az SI-kódok S-módú lekérdező állomások által történő korai használatát még olyan környezetben is, amelyben az összes S-módú célt nem lehetne felkészíteni az SI-kódok használatára. Ezért elő kell írni, hogy az S-módú lekérdező állomások ezt a II/SI-kóddal történő működést is lehetővé tegyék.
            
         
               (7)
            
            
               Az Eurocontrol hatáskörében létrejött a kódkiosztó rendszer keretében nyújtott központosított lekérdezésikód-kiosztó szolgáltatás. A tagállamoknak meg kell tenniük a szükséges intézkedéseket annak biztosítása érdekében, hogy a lekérdezésikód-kiosztó rendszer a lekérdezésikód-kiosztás kulcselemeinek egységességét támogató információkat szolgáltasson. Ezeket a kulcselemeket pontosan meg kell határozni.
            
         
               (8)
            
            
               Közös eljárást kell meghatározni annak biztosítása érdekében, hogy a lekérdezésikód-kiosztások kulcselemei megfelelően megvalósuljanak. A tagállamoknak figyelembe kell venniük a Nemzetközi Polgári Repülési Szervezet (a továbbiakban: ICAO) vonatkozó rendelkezéseit is.
            
         
               (9)
            
            
               Az S-módú üzemeltetőknek és a légiforgalmi szolgáltatóknak megfelelő intézkedéseket kell tenniük annak érdekében, hogy feltárják és enyhítsék a lekérdezési kódok közötti esetleges ütközések hatásait.
            
         
               (10)
            
            
               E rendelet hatálya nem terjed ki az 549/2004/EK rendelet 1. cikkének (2) bekezdésében említett katonai műveletekre és kiképzésre.
            
         
               (11)
            
            
               A lekérdezési kódokat korlátozott számban katonai szervezetek kizárólagos használatára és kezelésére tartják fent, ideértve a kormányközi szervezeteket, különösen pedig az Észak-atlanti Szerződés Szervezetét. Az ezeket a kódokat használó S-módú lekérdező állomásokat ennélfogva nem kell alávetni az összehangolt kiosztási eljárásnak. A tagállamokat azonban fel kell kérni a szükséges intézkedések megtételére annak biztosítása érdekében, hogy ezeknek a lekérdezési kódoknak a használata ne legyen kedvezőtlen hatással az általános légiforgalomra.
            
         
               (12)
            
            
               A 0 lekérdezési kódot az ICAO a hozzárendelt kód nélküli műveletek céljára tartja fent. A 0 lekérdezési kódot az ICAO-szabványokkal és ajánlott gyakorlatokkal összhangban használó S-módú lekérdező állomásokat nem kell alávetni az összehangolt kiosztási eljárásnak.
            
         
               (13)
            
            
               A 14-es II-kódot a tesztrendszerek általi megosztott felhasználás céljaira tartják fenn. Az S-módú célfelismerés nem garantálható, ha egyidejűleg több tesztrendszer is működik. Azoknak az S-mód rendszer-üzemeltetőknek, akiknek konfliktusmentes helyzeteket igénylő ideiglenes próbákat kell lebonyolítaniuk, ezért megfelelő kétoldalú koordinációt kell kialakítaniuk a többi S-módú rendszer-üzemeltetővel.
            
         
               (14)
            
            
               A központosított lekérdezésikód-kiosztó rendszernek elérhetővé kell tenni a tagállamok és az S-módú üzemeltetők számára a lekérdezési kódok biztos és hatékony használatát biztosító lekérdezésikód-kiosztási tervet és annak igény szerinti frissítését. Ezt a kiosztási tervet az annak tartalma révén érintett tagállamoknak kell jóváhagyniuk.
            
         
               (15)
            
            
               Ki kell dolgozni egy mechanizmust azoknak a helyzeteknek a megoldására, amikor nincs lehetőség a lekérdezésikód-kiosztó rendszer kellő időben történő jóváhagyására.
            
         
               (16)
            
            
               A műveletek már meglévő biztonsági szintjének fenntartása, illetve javítása érdekében a tagállamokat kötelezni kell annak biztosítására, hogy az érintett felek veszélyazonosítási, kockázatértékelési és -mérsékelési eljárásokat is magában foglaló biztonságértékelést végezzenek. Ezen eljárásoknak az e rendelet hatálya alá tartozó rendszerekre történő harmonizált alkalmazása érdekében speciális biztonsági követelményeket kell meghatározni valamennyi átjárhatósági és teljesítményi követelményre vonatkozóan.
            
         
               (17)
            
            
               Az 552/2004/EK rendelet 3. cikke (3) bekezdésének d) pontja értelmében az átjárhatósággal kapcsolatos végrehajtási szabályoknak ismertetniük kell azokat a speciális megfelelőségértékelési eljárásokat, amelyeket a rendszerelemek megfelelőségének vagy alkalmazhatóságának értékeléséhez, illetve a rendszerellenőrzéshez használnak.
            
         
               (18)
            
            
               Az e rendelet hatálya alá tartozó rendszerelemek piaci érettségének köszönhetően ezek megfelelősége, illetve alkalmazhatósága a belső gyártásellenőrzés révén kielégítően értékelhető azon eljárások segítségével, amelyek a termékek forgalomba hozatalának közös keretrendszeréről, valamint a 93/465/EGK tanácsi határozat hatályon kívül helyezéséről szóló, 2008. július 9-i 768/2008/EK európai parlamenti és tanácsi határozat (3) A. modulján alapulnak.
            
         
               (19)
            
            
               Az e rendeletben előírt intézkedések összhangban vannak az egységes égbolttal foglalkozó bizottság véleményével,
            
         ELFOGADTA EZT A RENDELETET:
   1. cikk
   Tárgy és hatály
   (1)   Ez a rendelet az S-módú lekérdezési kódok (a továbbiakban: lekérdezési kódok) összehangolt kiosztására és használatára vonatkozó követelményeket állapítja meg a légtérellenőrzés biztonságos és hatékony üzemeltetése és a polgári–katonai koordináció céljaira.
   (2)   Ezt a rendeletet kell alkalmazni a jogosult S-módú lekérdező állomásokra és a kapcsolódó légtérellenőrző rendszerekre, alkotóelemeikre és az azokhoz kapcsolódó eljárásokra, amennyiben ezek támogatják a jogosult lekérdezési kódok összehangolt kiosztását.
   2. cikk
   Fogalommeghatározások
   E rendelet alkalmazásában az 549/2004/EK rendelet 2. cikkében foglalt fogalommeghatározásokat kell alkalmazni.
   A következő fogalommeghatározásokat szintén alkalmazni kell:
   
               1.
            
            
               „S-módú lekérdező állomás”: antennából és elektronikából álló rendszer, amely az S-módként ismert szelektív mód révén támogatja az egyes repülőgépek megcímzését;
            
         
               2.
            
            
               „lekérdezési kód”: a többhelyszínű lockoutokhoz (kizáráshoz) és esetleg kommunikációs protokollokhoz használt lekérdezőállomás-azonosító vagy légtér-ellenőrzési azonosító kód;
            
         
               3.
            
            
               „lekérdezőállomás-azonosító kód”: (a továbbiakban: II-kód) 0-tól 15-ig terjedő értékű S-módú lekérdezési kód, amelyet többhelyszínű lockoutokhoz és kommunikációs protokollokhoz egyaránt lehet használni;
            
         
               4.
            
            
               „légtér-ellenőrzési azonosító kód”: (a továbbiakban: SI-kód) 1-tól 63-ig terjedő értékű S-módú lekérdezési kód, amelyet többhelyszínű lockout protokollokhoz lehet használni, a többhelyszínű kommunikációs protokollokhoz azonban nem;
            
         
               5.
            
            
               „többhelyszínű lockout”: az a protokoll, amely lehetővé teszi az S-módú célfelderítést és az átlapolódó radarfedésben lévő több S-módú lekérdező állomás általi lockoutot;
            
         
               6.
            
            
               „többhelyszínű kommunikációs protokollok”: az átlapolódó radarfedésben lévő S-módú lekérdező állomásokkal érintett területeken egynél több tranzakció során végrehajtott kommunikáció ellenőrzésének koordinálására használt protokollok;
            
         
               7.
            
            
               „S-módú cél”: S-módú válaszjeladóval felszerelt légi jármű;
            
         
               8.
            
            
               „lockout”: az a protokoll, amely lehetővé teszi, hogy a felderített kódú S-módú célok ne válaszoljanak az S-módú all call (valamennyi válaszjeladó kód lekérdezése) lekérdezésekre;
            
         
               9.
            
            
               „S-mód-üzemeltető”: S-módú lekérdező állomást üzemeltető vagy annak üzemeltetését kínáló személy, szervezet, vagy vállalkozás, ideértve:
               
                           a)
                        
                        
                           a léginavigációs szolgáltatókat;
                        
                     
                           b)
                        
                        
                           az S-módú lekérdező állomások gyártóit;
                        
                     
                           c)
                        
                        
                           a repülőtér-üzemeltetőket;
                        
                     
                           d)
                        
                        
                           a kutatóintézeteket;
                        
                     
                           e)
                        
                        
                           az S-módú lekérdező állomás üzemeltetésére jogosult bármely szervezetet;
                        
                     
         
               10.
            
            
               „lekérdezésikód-kiosztás”: az értékek megállapítása legalább a lekérdezésikód-kiosztás minden kulcselemét illetően a II. melléklet B. részében felsoroltak szerint;
            
         
               11.
            
            
               „lekérdezésikód-kiosztási rendszer”: az Európai Légiforgalmi Szolgáltatási Hálózaton belüli rendszer és azok a hozzá kapcsolódó eljárások, amelyeken keresztül a lekérdezési kódok iránti kérelmekkel és lekérdezésikód-kiosztási tervre vonatkozó javaslat terjesztésével foglalkozó központosított lekérdezésikód-kiosztó szolgáltatást (a továbbiakban: „lekérdezésikód-kiosztó szolgáltatás”) biztosítanak valamennyi tagállamban az S-mód-üzemeltetőknek;
            
         
               12.
            
            
               „lekérdezésikód-igénylés”: az S-mód-üzemeltető lekérdezési kód kiosztása iránt benyújtott kérelme;
            
         
               13.
            
            
               „lekérdezésikód-kiosztási tervre vonatkozó javaslat”: a lekérdezésikód-kiosztások teljes körére vonatkozó javaslat, amelyet a lekérdezésikód-kiosztó szolgáltatás a tagállamokhoz jóváhagyásra benyújt;
            
         
               14.
            
            
               „lekérdezésikód-kiosztási terv”: a legújabban jóváhagyott lekérdezésikód-kiosztások teljes köre;
            
         
               15.
            
            
               „jogosult S-módú lekérdező állomás”: az az S-módú lekérdező állomás, amelyre az alább felsorolt feltételekből legalább egy teljesül:
               
                           a)
                        
                        
                           a lekérdező állomás legalább részben S-módú lekérdezésekre hagyatkozik, és válaszol a S-módú célfelderítésre; vagy
                        
                     
                           b)
                        
                        
                           a lekérdező állomás állandó jelleggel, váltakozóan, működési tartományának egy részében vagy teljességgel kizárja a felismert S-módú célokat az S-módú all call lekérdezésekre;
                        
                     
                           c)
                        
                        
                           a lekérdező állomás az adatkapcsolati alkalmazásokhoz többhelyszínű kommunikációs protokollokat használ;
                        
                     
         
               16.
            
            
               „jogosult lekérdezési kód”: a II és a SI-kódok közötti bármely kódot jelenti, kivéve:
               
                           a)
                        
                        
                           a 0 II-kódot;
                        
                     
                           b)
                        
                        
                           a katonai szervezetek számára fenntartott lekérdezési kódokat, ideértve a kormányközi szervezeteket, különösen pedig az Észak-atlanti Szerződés Szervezetének vezetését és kódkiosztását;
                        
                     
         
               17.
            
            
               „S-módú all call lekérdezések”: azok az üzenetek, amelyeket az S-módú lekérdező állomások általában a működési tartományukba belépő S-mód célok felismerése során használnak;
            
         
               18.
            
            
               „operatív lekérdezési kód”: a 14-es II-kódtól különböző minden jogosult lekérdezési kód;
            
         
               19.
            
            
               „illetékes tagállam”:
               
                           a)
                        
                        
                           léginavigációs szolgáltató esetében az a tagállam, amely a szolgáltatót a 2096/2005/EK bizottsági rendelettel (4) összhangban tanúsította;
                        
                     
                           b)
                        
                        
                           más esetekben az a tagállam, amelynek illetékességi területén az S-mód-üzemeltető jogosult S-módú lekérdező állomást működtet vagy kíván működtetni,
                        
                     
         
               20.
            
            
               „lekérdezésikód-ütközés”: nem egyeztetett módon azonos lekérdezési kód alkalmazása két vagy több, egymást átlapoló fedéssel rendelkező S-módú lekérdező állomásban, amelynek következtében legalább az egyik radarállomás nem képes felderíteni a légi járművet;
            
         
               21.
            
            
               „lekérdezésikód-ütközés figyelemmel kísérése”: technikai vagy eljárási eszközök alkalmazása az S-mód-üzemeltető által az egyéb S-módú lekérdező állomásokkal való lekérdezésikód-ütközések által a saját S-módú lekérdező állomásokból származó megfigyelési adatokra gyakorolt kihatások azonosítására;
            
         
               22.
            
            
               „végrehajtási sorrend”: lekérdezésikód-kiosztás időfüggő végrehajtási sorrendje, amelynek az S-mód-üzemeltetőknek az átmeneti lekérdezésikód-ütközések elkerülése érdekében kell eleget tenniük;
            
         
               23.
            
            
               „megfelelő II-kód”: valamely S-módú válaszjeladó által dekódolt, a SI-kódokat nem támogató II-kód egy SI-kódot tartalmazó S-módú all call lekérdezésben, és amelyet ez a válaszjeladó az all call válasz kódolásához fog használni;
            
         
               24.
            
            
               „lockout-térkép”: az S-módú lekérdezési konfigurációs fájl, amely meghatározza, hol és hogyan kell a lockoutot alkalmazni az S-módú célokhoz.
            
         3. cikk
   Átjárhatósági és teljesítményi követelmények
   A S-mód-üzemeltetőknek biztosítaniuk kell, hogy az S-módú lekérdező állomásaik lényegi részét alkotó, operatív lekérdezési kódot használó radarfej-elektronika:
   
               1.
            
            
               az I. melléklet 1. pontjában meghatározott ICAO-rendelkezésekkel összhangban támogatja a SI-kódok és a II-kódok használatát;
            
         
               2.
            
            
               a III. mellékletben meghatározott rendelkezésekkel összhangban támogatja a II/SI-kód üzemeltetésének használatát.
            
         4. cikk
   Az S-mód-üzemeltetők kapcsolódó eljárásai
   (1)   Az S-mód-üzemeltetők csak jogosult lekérdezési kódot használó jogosult S-módú lekérdező állomást üzemeltethetnek, amennyiben az illetékes tagállamtól erre a célra lekérdezési kódot kaptak.
   (2)   Azoknak az S-mód-üzemeltetőknek, amelyek olyan jogosult S-módú lekérdező állomást kívánnak üzemeltetni, vagy már üzemeltetnek, amelynek tekintetében nem osztottak ki lekérdezési kódot, a lekérdezési kód iránti kérelmüket a II. melléklet A. részében meghatározottakkal összhangban az illetékes tagállamhoz kell benyújtaniuk.
   (3)   Az S-mód-üzemeltetőknek meg kell felelniük a II. melléklet B. részében felsorolt, számukra kiosztott lekérdezési kódok kulcselemeinek.
   (4)   A S-mód-üzemeltetők legalább 6 havonta kötelesek tájékoztatni az illetékes tagállamot a telepítési terveket vagy a jogosult lekérdező állomások üzemeltetési állapotát a II. melléklet B. részében felsorolt lekérdezésikód-kiosztás kulcselemeinek vonatkozásában érintő bármely változásról.
   (5)   Az S-mód-üzemeltetőknek biztosítaniuk kell, hogy valamennyi S-módú lekérdező állomásuk kizárólag a számára kiosztott kódot használja.
   5. cikk
   A tagállamok kapcsolódó eljárásai
   (1)   A tagállamoknak ellenőrizniük kell az S-mód-üzemeltetőktől hozzájuk érkezett lekérdezésikód-kiosztás iránti kérelmek érvényességét, mielőtt azokat a lekérdezésikód-kiosztási rendszeren keresztül koordinálás céljából rendelkezésre bocsátanák. Az érvényesség ellenőrzésének ki kell terjednie a II. melléklet A. részében felsorolt kulcselemekre.
   (2)   A tagállamok meghozzák a megfelelő intézkedéseket annak biztosítására, hogy a lekérdezési kódok kiosztásával foglalkozó rendszer:
   
               a)
            
            
               ellenőrizze a lekérdezési kódok iránti kérelmek formai és adatokra vonatkozó megfelelőségét;
            
         
               b)
            
            
               ellenőrizze a lekérdezési kódok iránti kérelmek hiánytalanságát, pontosságát és időszerűségét;
            
         
               c)
            
            
               legkésőbb a kérelem benyújtásától számított hat hónapon belül:
               
                           i.
                        
                        
                           a folyamatban lévő kérelmek alapján elvégezze a lekérdezésikód-kiosztási terv frissítésének szimulációját;
                        
                     
                           ii.
                        
                        
                           az érintett tagállamok által történő elfogadás céljából javaslatot készítsen a lekérdezésikód-kiosztási terv frissítésére;
                        
                     
                           iii.
                        
                        
                           gondoskodjék arról, hogy a lekérdezésikód-kiosztási terv javasolt frissítése a lehető legteljesebb mértékben megfeleljen a lekérdezési kód iránti kérelmekre vonatkozóan a II. melléklet A. részének g), h) és i) pontjában felsorolt operatív követelményeknek;
                        
                     
                           iv.
                        
                        
                           frissítse a lekérdezésikód-kiosztási tervet, és a jóváhagyását követően a hadsereg által működtetett S-módú lekérdező állomásokra vonatkozó nemzeti adatközlési eljárások sérelme nélkül azonnal értesítse erről a tagállamokat.
                        
                     
         (3)   A lekérdezésikód-kiosztási terv változásait a terv frissítése folytán érintett valamennyi tagállamnak jóvá kell hagynia.
   (4)   Amennyiben az e cikk (3) bekezdésében említett változásokkal kapcsolatban nézeteltérés alakulna ki, az érintett tagállamok a kérdést döntésre a Bizottság elé viszik. A Bizottságnak az 549/2004/EK rendelet 5. cikkének (2) bekezdésében említett eljárásnak megfelelően kell eljárnia.
   (5)   A (3) bekezdésében említett tagállamok biztosítják, hogy a lekérdezésikód-kiosztási terveik jóváhagyásáról a lekérdezésikód-kiosztó rendszeren keresztül értesítik a többi tagállamot.
   (6)   A (3) bekezdésben említett tagállamok biztosítják, hogy a lekérdezésikód-kiosztásban a lekérdezésikód-kiosztási terv frissítése folytán bekövetkezett változásokról a frissített kódkiosztási terv kézhez vételétől számított 14 naptári napon belül értesítik a hatáskörükbe tartozó érintett S-mód-üzemeltetőket.
   (7)   A tagállamok a lekérdezési kódok kiosztásával foglalkozó rendszeren keresztül legalább 6 havonta a többi tagállam rendelkezésére bocsátják az illetékességi területük jogosult S-mód lekérdező állomásai számára kiosztott és általuk használt kódok naprakész nyilvántartását.
   (8)   Amennyiben a tagállam illetékességi területén található S-módú lekérdező állomások és egy harmadik ország illetékességi területén található S-módú lekérdező állomás működési tartományai között átfedés van, az érintett tagállam:
   
               a)
            
            
               gondoskodik arról, hogy a harmadik ország tájékoztatást kapjon a lekérdezési kódok kiosztásával és használatával kapcsolatos biztonsági követelményekről;
            
         
               b)
            
            
               megteszi a szükséges intézkedéseket a lekérdezési kódoknak a harmadik országgal történő koordinálására.
            
         6. cikk
   A légiforgalmi szolgáltatókra vonatkozó kapcsolódó eljárások
   A légiforgalmi szolgáltatók a harmadik ország illetékességi területén működő S-módú lekérdező állomásoktól származó adatokat nem használhatják fel, amennyiben a lekérdezési kódok kiosztását nem koordinálták.
   7. cikk
   Túlterhelhetőségi követelmények
   (1)   A légiforgalmi szolgáltatók értékelik a lekérdezésikód-ütközéseknek a légiforgalmi szolgáltatásokra gyakorolt hatásait és az érintett S-módú lekérdező állomások célmegfigyelési adatainak ebből eredő potenciális kiesését, figyelembe véve üzemeltetési követelményeiket és a rendelkezésre álló redundanciát is.
   (2)   Amennyiben az S-módú lekérdező állomások célmegfigyelési adatai potenciális kiesésének az elvégzett vizsgálat szerint nincs kihatása a biztonságra, az S-mód-üzemeltetők:
   
               a)
            
            
               ellenőrző intézkedéseket tesznek azoknak a lekérdezésikód-ütközéseknek az észlelésére, amelyeket más S-módú lekérdező állomások okoznak azokban a jogosult S-módú lekérdező állomásokban, amelyeket bármely operatív lekérdezési kódon használnak;
            
         
               b)
            
            
               gondoskodnak arról, hogy a lekérdezésikód-ütközések bevezetett ellenőrző intézkedéssel biztosított észlelésére időben és a biztonsági előírásaiknak megfelelő működési tartományban kerüljön sor;
            
         
               c)
            
            
               szükség szerint azonosítják és megvalósítják azt a fallback (biztonsági) üzemeltetési módot, amely mérsékeli az esetleges lekérdezésikód-ütközés kockázatait az (1) bekezdésben említett értékelés során azonosított bármely operatív kódra,
            
         
               d)
            
            
               gondoskodik arról, hogy a megvalósított fallback üzemeltetési mód ne okozzon lekérdezésikód-ütközést a lekérdezésikód-kiosztási tervben említett további S-módú lekérdező állomásokkal sem.
            
         (3)   Az S-mód-üzemeltetők az illetékes tagállamnak jelentenek minden olyan azonosított lekérdezőállomás-ütközést, amely az illetékes tagállam által bármilyen operatív lekérdezési kóddal üzemeltetett, jogosult S-módú lekérdező állomást érint, és a lekérdezésikód-kiosztási rendszeren keresztül a többi S-mód-üzemeltető rendelkezésére bocsátják a vonatkozó adatokat.
   8. cikk
   A polgári és a katonai szolgálatok közötti koordináció
   (1)   A tagállamok intézkedéseket tesznek annak biztosítására, hogy a jogosult S-módú lekérdező állomásokat a 0 II-kóddal és a katonai igazgatási célokra fenntartott egyéb kódokkal üzemeltető katonai egységek megfeleljenek a 3–7. és a 12. cikknek.
   (2)   A tagállamok intézkedéseket tesznek annak biztosítására, hogy a jogosult S-módú lekérdező állomásokat a 0 II-kóddal és a katonai igazgatási célokra fenntartott egyéb kódokkal üzemeltető katonai egységek figyelemmel kísérjék ezen lekérdezési kódok kizárólagos használatát, hogy el lehessen kerülni bármely jogosult lekérdezési kód koordinálatlan használatát.
   (3)   A tagállamoknak meg kell tenniük a szükséges intézkedéseket annak biztosítása érdekében, hogy ezeknek a lekérdezési kódoknak a kiosztása és használata ne legyen kedvezőtlen hatással az általános légiforgalomra.
   9. cikk
   Biztonsági követelmények
   (1)   Az S-mód-üzemeltetőknek gondoskodniuk kell arról, hogy az S-módú lekérdező állomásaikat érintő esetleges lekérdezésikódütközés-kockázatokat megfelelően értékelik és mérsékelik.
   (2)   A tagállamok megteszik az ahhoz szükséges intézkedéseket, hogy az 1. cikk (2) bekezdésében említett meglévő rendszerek és kapcsolódó eljárások módosítását, illetve ezen új rendszerek és eljárások bevezetését megelőzően az érintett felek veszélyazonosítást, kockázatértékelést és -mérsékelést magában foglaló biztonságértékelést végezzenek.
   (3)   A (2) bekezdésben előírt biztonságértékelés vonatkozásában a 4–8. és a 12. cikkben meghatározott követelményeket egyben minimális biztonsági követelménynek kell tekinteni.
   10. cikk
   Megfelelőségértékelés
   Az 552/2004/EK rendelet 5. cikkében meghatározott EK-megfelelőségi vagy -alkalmazhatósági nyilatkozat kibocsátását megelőzően az e rendelet 1. cikke (2) bekezdésében említett rendszerek rendszerelemeit gyártók vagy a Közösségben székhellyel rendelkező engedélyezett képviselőik értékelik e rendszerelemek megfelelőségét vagy alkalmazhatóságát e rendelet IV. mellékletének A. részében meghatározott követelményekkel összhangban.
   11. cikk
   Rendszerellenőrzés
   (1)   Azok a léginavigációs szolgáltatók, amelyek bizonyítani tudják, illetve bizonyították, hogy megfelelnek az V. mellékletben meghatározott feltételeknek, a VI. melléklet A. részében meghatározott követelményeknek megfelelően elvégzik az 1. cikk (2) bekezdésében említett rendszerek ellenőrzését.
   (2)   Azok a léginavigációs szolgáltatók, amelyek nem tudják bizonyítani, hogy megfelelnek az V. mellékletben meghatározott feltételeknek, egy bejelentett szervnek alvállalkozásba adják az 1. cikk (2) bekezdésében említett rendszerek ellenőrzését. Az ellenőrzést a VI. melléklet B. részében meghatározott követelményekkel összhangban kell elvégezni.
   12. cikk
   További követelmények
   (1)   Az S-módú üzemeltetőknek biztosítaniuk kell, hogy a lekérdezésikód-kiosztás végrehajtásával megbízott személyzetük tisztában legyen az e rendeletben foglalt vonatkozó rendelkezésekkel, és kellőképpen képzett a munkavégzéshez.
   (2)   Az S-módú lekérdező állomások üzemeltetői:
   
               a)
            
            
               kidolgozzák és naprakészen tartják az S-mód utasításokat és információkat is tartalmazó üzemeltetési kézikönyveit, amelyek lehetővé teszik a lekérdezési kódok kiosztását végző személyzetük számára az e rendeletben foglalt rendelkezések alkalmazását;
            
         
               b)
            
            
               biztosítják, hogy az a) pontban említett kézikönyvek elérhetők és naprakészek legyenek, valamint hogy frissítésük és terjesztésük során megfelelő minőségirányítást és dokumentumkonfiguráció-irányítást alkalmazzanak;
            
         
               c)
            
            
               biztosítják, hogy a lekérdezési kódok kiosztásához szükséges munkamódszerek és működési eljárások összhangban álljanak az e rendeletben meghatározott alkalmazandó rendelkezésekkel.
            
         (3)   A tagállamok megteszik a szükséges intézkedéseket annak biztosítására, hogy a lekérdezési kódok kiosztását végző szolgálat személyzete tisztában legyen az e rendeletben foglalt alkalmazandó rendelkezésekkel, és kellőképpen képzett a munkavégzéshez.
   (4)   A tagállamok meghozzák a megfelelő intézkedéseket annak biztosítására, hogy a lekérdezési kódok kiosztásával foglalkozó központi szolgálat:
   
               a)
            
            
               kidolgozza és naprakészen tartsa a szükséges utasításokat és információkat tartalmazó üzemeltetési kézikönyveket, amelyek lehetővé teszik a személyzetük számára az e rendeletben foglalt előírások alkalmazását;
            
         
               b)
            
            
               biztosítsa, hogy az a) pontban említett kézikönyvek elérhetők és naprakészek legyenek, valamint hogy frissítésük és terjesztésük során megfelelő minőségirányítást és dokumentumkonfiguráció-irányítást alkalmazzanak;
            
         
               c)
            
            
               biztosítsa, hogy a lekérdezési kódok kiosztásához szükséges munkamódszerek és működési eljárások összhangban álljanak az e rendeletben meghatározott alkalmazandó rendelkezésekkel.
            
         13. cikk
   Hatálybalépés és alkalmazhatóság
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   A 3. cikkben foglalt rendelkezéseket 2011. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. március 30-án.
      
         
            a Bizottság részéről
         
         Antonio TAJANI
         
         
            alelnök
         
      
   
   
      (1)  HL L 96., 2004.3.31., 26. o.
   
      (2)  HL L 96., 2004.3.31., 1. o.
   
      (3)  HL L 218., 2008.8.13., 82. o.
   
      (4)  HL L 335., 2005.12.21., 13. o.
   
      I. MELLÉKLET
      A 3. cikk (1) bekezdésében és a III. melléklet 2. pontjában említett ICAO-előírások
      
                  1.
               
               
                  3. fejezet, „Surveillance radar systems” (Ellenőrző radarrendszerek), 3.1.2.5.2.1.2. szakasz „IC: lekérdezési kód”, ICAO 10. melléklet, „Aeronautical Telecommunications” (Légiforgalmi távközlés), IV. kötet, „Surveillance Radar and Collision Avoidance Systems” (Ellenőrző radar- és összeütközést elhárító rendszerek) (harmadik kiadás, 2002. július, a 77. módosítással együtt).
               
            
                  2.
               
               
                  5. fejezet, „SSR Mode S Air-Ground Data Link” (SSR S-módú levegő-föld összeköttetés), 5.2.9. szakasz „The data link capability report format” (Az adatkapcsolat-képesség jelentéstételi formátuma), ICAO, 10. melléklet „Aeronautical Telecommunications” (Légiforgalmi távközlés), III. kötet, „Communication Systems” (Távközlő rendszerek) (első kiadás, 79. módosítás).
               
            
   
      II. MELLÉKLET
      A. rész:   A 4. cikk (2) bekezdésében, az 5. cikk (1) bekezdésében és az 5. cikk (2) bekezdésében említett lekérdezési kódok iránti kérelemre vonatkozó követelmények
      A lekérdezési kódok iránti kérelemnek legalább a következő kulcselemeket kell tartalmaznia:
      
                  a)
               
               
                  az illetékes tagállamtól kapott egyedi kérelmi hivatkozást;
               
            
                  b)
               
               
                  az S-módú lekérdezési kód kiosztásának koordinálásáért felelős tagállami képviselő minden adatát;
               
            
                  c)
               
               
                  az S-módú lekérdezési kód kiosztásával kapcsolatos ügyekben az S-mód-üzemeltetők számára megadott kapcsolattartó összes adatát;
               
            
                  d)
               
               
                  az S-módú lekérdező állomás nevét;
               
            
                  e)
               
               
                  az S-módú lekérdező állomás használatát (üzemeltetés vagy tesztelés);
               
            
                  f)
               
               
                  az S-módú lekérdező állomás helyét;
               
            
                  g)
               
               
                  az S-módú lekérdező állomás első S-módú átvitelének tervezett dátumát;
               
            
                  h)
               
               
                  az igényelt S-módú üzemi tartományt;
               
            
                  i)
               
               
                  a konkrét működési követelményeket;
               
            
                  j)
               
               
                  a SI-kódra vonatkozó képességet;
               
            
                  k)
               
               
                  a „II/SI-kód üzemeltetésére” vonatkozó képességet;
               
            
                  l)
               
               
                  a lefedettségitérkép-képességet.
               
            B. rész:   A 2. cikk (10) bekezdésében, a 4. cikk (3) bekezdésében és a 4. cikk (4) bekezdésében említett lekérdezési kódok kiosztására vonatkozó követelmények
      A lekérdezési kód kiosztásának legalább a következő információt kell tartalmaznia:
      
                  a)
               
               
                  az illetékes tagállamtól kapott megfelelő kérelemre történő hivatkozást;
               
            
                  b)
               
               
                  a lekérdezésikód-kiosztási szolgálattól kapott egyedi kiosztási hivatkozást;
               
            
                  c)
               
               
                  a hatálytalanított kiosztások említését, adott esetben;
               
            
                  d)
               
               
                  a kiosztott lekérdezési kódot;
               
            
                  e)
               
               
                  a szektorált tartományok vagy S-módú lefedettségi térkép formájában megjelenő légtér-ellenőrzési és lockout lefedettségi korlátozásokat;
               
            
                  f)
               
               
                  azt az alkalmazási időszakot, amelynek során a kiosztást regisztrálni kell a kérelemben megnevezett S-módú lekérdező állomásba;
               
            
                  g)
               
               
                  a betartandó alkalmazási sorrendet;
               
            
                  h)
               
               
                  választható módon és egyéb alternatívákkal társítva: klaszterajánlást;
               
            
                  i)
               
               
                  szükség esetén a konkrét üzemeltetési korlátozásokat.
               
            
   
      III. MELLÉKLET
      A 3. cikk (2) bekezdésében említett II/SI-kód műveletek
      
                  1.
               
               
                  Az S-módú lekérdező állomások, amennyiben SI-kóddal üzemelnek, és azt egy megfelelő üzemeltetési paraméter lehetővé teszi, a megfelelő II-kód használatával titkosított célokat is felismernek az all call lekérdezések során.
               
            
                  2.
               
               
                  Az S-módú lekérdező állomásoknak, amennyiben SI-kóddal üzemelnek, és azt egy megfelelő üzemeltetési paraméter lehetővé teszi, a II-kód használatával titkosított all call válaszadással válaszoló válaszjeladókra SI-vel fel nem szerelt válaszjeladóként kell tekinteniük, tekintet nélkül az I. melléklet 2. pontjában említett okmányban meghatározott adatkapcsolat-képességi jelentésben jelentett SI-képességre.
               
            
                  3.
               
               
                  Az S-módú lekérdező állomásoknak, amennyiben SI-kóddal üzemelnek és azt egy megfelelő üzemeltetési paraméter lehetővé teszi, a II-kód üzemeltetése céljára szolgáló S-módú többhelyszínű lockout protokollú üzenetek segítségével kell lekérdezniük a SI-kód képességgel nem rendelkező válaszjeladókat. A megfelelő II-kódot kell II-kódként használni.
               
            
                  4.
               
               
                  Az S-módú lekérdező állomásoknak, amennyiben SI-kóddal üzemelnek, és azt egy megfelelő üzemeltetési paraméter lehetővé teszi, alkalmasnak kell lenniük arra, hogy az üzemeltető úgy konfigurálhassa ezeket, hogy:
                  
                              —
                           
                           
                              a SI-kód képességgel nem rendelkező válaszjeladók esetében ne használjon lockoutot a megfelelő II-kód esetén, vagy
                           
                        
                              —
                           
                           
                              a SI-kód képességgel nem rendelkező válaszjeladók esetében váltakozó lockoutot használjon a megfelelő II-kódban.
                           
                        
            
                  5.
               
               
                  Az S-módú lekérdező állomásoknak, amennyiben II-kóddal üzemelnek, és azt egy megfelelő üzemeltetési paraméter lehetővé teszi, alkalmasnak kell lenniük arra, hogy az üzemeltető úgy konfigurálhassa ezeket, hogy:
                  
                              —
                           
                           
                              ne használjon lockoutot olyan válaszjeladók esetében, amelyek adatkapcsolat-képességi jelentésükben nem jelentenek SI-képességet vagy nem tudják jelenteni adatkapcsolati képességüket, vagy
                           
                        
                              —
                           
                           
                              használjon váltakozó lockoutot olyan válaszjeladók esetében, amelyek adatkapcsolat-képességi jelentésükben nem jelentenek SI-képességet vagy nem tudják jelenteni adatkapcsolati képességüket.
                           
                        
            
                  6.
               
               
                  Amennyiben az II/SI kód üzemeltetése aktiválva van, a lockout-térkép nem vehető figyelembe a SI-kód képességgel nem rendelkező válaszjeladók esetében.
               
            
   
      IV. MELLÉKLET
      A. rész:   Követelmények a 10. cikkben említett rendszerelemek megfelelőségének vagy alkalmazhatóságának értékeléséhez
      
                  1.
               
               
                  Az ellenőrzési tevékenységek bizonyítják a II-kódot és az SI lockout protokollokat, illetve a II/SI kód üzemeltetését támogató rendszerelemek e rendelet átjárhatóságra és teljesítményre vonatkozó követelményeinek való megfelelését, továbbá a rendszerelemeknek a tesztkörnyezetben való működés során megfigyelhető alkalmazhatóságát.
               
            
                  2.
               
               
                  Ha a gyártó, vagy a Közösségben székhellyel rendelkező meghatalmazott képviselője a B. részben ismertetett modult alkalmazza, azt olyan szabályos megfelelőségértékelési eljárásnak kell tekinteni, amely biztosítja a rendszerelemek megfelelőségét, és alkalmas annak tanúsítására. Az ezzel egyenértékű vagy szigorúbb eljárások szintén megengedettek.
               
            B. rész:   Belső gyártásellenőrző modul
      
                  1.
               
               
                  E modul azon eljárást ismerteti, amely alapján a gyártó vagy annak a Közösség területén letelepedett, a 2. pontban rögzített kötelezettségek ellátásával megbízott meghatalmazott képviselője biztosítja és tanúsítja az érintett rendszerelemek e rendelet követelményeinek való megfelelését. A gyártó vagy annak a Közösség területén letelepedett meghatalmazott képviselője az 552/2004/EK rendelet III. mellékletének 3. pontjával összhangban írásos megfelelőségi vagy alkalmazhatósági nyilatkozatot állít ki.
               
            
                  2.
               
               
                  A gyártó elkészíti a 4. pontban meghatározott műszaki dokumentációt, amelyet ő maga vagy a Közösség területén letelepedett meghatalmazott képviselője az utolsó rendszerelemek legyártását követően legalább tíz évig megőriz az illetékes nemzeti felügyeleti hatóságok általi vizsgálatok céljára, illetve az ezen elemeket rendszereikbe beépítő léginavigációs szolgáltatók számára. A gyártó vagy annak a Közösség területén bejegyzett meghatalmazott képviselője tájékoztatja a tagállamokat a fenti műszaki dokumentáció hozzáférhetőségének módjáról.
               
            
                  3.
               
               
                  Amennyiben a gyártó nem telepedett le a Közösség területén, kijelöli a Közösség piacán a rendszerelemek forgalomba hozatalával megbízott személyt vagy személyeket. E személy vagy személyek tájékoztatják a tagállamokat a fenti műszaki dokumentáció hozzáférhetőségének módjáról.
               
            
                  4.
               
               
                  A műszaki dokumentációnak lehetővé kell tennie annak értékelését, hogy a rendszerelem megfelel-e e rendelet követelményeinek. Amennyiben az az értékelés szempontjából lényeges, a dokumentációnak ki kell terjednie a rendszerelem tervezésére, gyártására és működésére is.
               
            
                  5.
               
               
                  A gyártó vagy annak meghatalmazott képviselője a műszaki dokumentációval együtt megőrzi a megfelelőségi vagy alkalmazhatósági nyilatkozat másodpéldányát.
               
            
   
      V. MELLÉKLET
      Az 11. cikkben említett feltételek
      
                  1.
               
               
                  A léginavigációs szolgáltatónak a szervezeten belül olyan működő jelentési módszerekkel kell rendelkeznie, amely biztosítja és igazolja az ellenőrzési tevékenységekkel kapcsolatos döntés pártatlanságát és függetlenségét.
               
            
                  2.
               
               
                  A léginavigációs szolgáltatónak biztosítania kell, hogy az ellenőrzési folyamatokban részt vevő személyzet a lehető legmagasabb szakmai integritással eljárva és a lehető legnagyobb műszaki hozzáértéssel végezze el az ellenőrzéseket, és mentes minden, a döntését vagy az ellenőrzések eredményét befolyásoló – különösen pénzügyi jellegű – nyomástól vagy ösztönzéstől és különösen az olyan személyek vagy csoportok által gyakorolt nyomástól vagy ösztönzéstől, akiket/amelyeket az ellenőrzések eredménye érinthet.
               
            
                  3.
               
               
                  A léginavigációs szolgáltatónak biztosítania kell, hogy az ellenőrzési folyamatokban részt vevő személyzet hozzáférjen azokhoz a berendezésekhez, amelyek segítségével megfelelően el tudja végezni a szükséges ellenőrzéseket.
               
            
                  4.
               
               
                  A léginavigációs szolgáltatónak biztosítania kell, hogy az ellenőrzési folyamatokban részt vevő személyzet megfelelő műszaki és szakmai képzésben részesült, megfelelő ismeretei legyenek az általa ellenőrizendő követelményekkel kapcsolatban, az ilyen műveletek végzésével kapcsolatban megfelelő tapasztalattal rendelkezzék, és képes legyen kiállítani az annak bizonyítására szolgáló nyilatkozatokat, feljegyzéseket és jelentéseket, hogy az ellenőrzéseket elvégezték.
               
            
                  5.
               
               
                  A léginavigációs szolgáltatónak biztosítania kell, hogy az ellenőrzési folyamatokban részt vevő személyzet képes legyen pártatlanul elvégezni az ellenőrzéseket. A személyzet díjazása nem függhet az elvégzett ellenőrzések számától vagy az ellenőrzések eredményeitől.
               
            
   
      VI. MELLÉKLET
      A. rész:   A 11. cikk (1) bekezdésében említett rendszerek ellenőrzésével kapcsolatos követelmények
      
                  1.
               
               
                  A rendszerek ellenőrzése során bizonyítják, hogy a rendszerek megfelelnek e rendelet átjárhatósági, teljesítményi, túlterhelhetőségi és szolgáltatásminőségi és biztonsági követelményeinek egy olyan mesterséges környezetben, amely leképezi a rendszerek működési körülményeit. Az S-módú lekérdező állomások ellenőrzése során különösen igazolják:
                  
                              —
                           
                           
                              az SI-kód helyes működését, ideértve a II/SI-kód üzemeltetését,
                           
                        
                              —
                           
                           
                              hogy a lekérdezésikód-ütközések ellenőrzési rendszereinek és/vagy eljárásainak és a fallback módban történő üzemeltetésnek a kombinálása megfelelően mérsékeli a lekérdezésikód-ütközések kockázatát,
                           
                        
                              —
                           
                           
                              hogy a fallback módban történő üzemeltetés nem ütközik a lekérdezésikód-kiosztási tervvel.
                           
                        
            
                  2.
               
               
                  Az 1. cikk (2) bekezdésében meghatározott rendszerek ellenőrzését megfelelő és általánosan elismert teszteljárásokkal összhangban kell végrehajtani.
               
            
                  3.
               
               
                  Az 1. cikk (2) bekezdésében meghatározott rendszerek ellenőrzéséhez használt teszteszközöknek rendelkezniük kell a megfelelő funkciókkal.
               
            
                  4.
               
               
                  Az e rendelet 1. cikkének (2) bekezdésében meghatározott rendszerek ellenőrzése nyomán fel kell tüntetni, illetve el kell készíteni az 552/2004/EK rendelet IV. mellékletének 3. pontjában előírt műszaki dokumentáció egyes elemeit, valamint a következő elemeket:
                  
                              —
                           
                           
                              a kivitelezés leírása,
                           
                        
                              —
                           
                           
                              a rendszer üzembe helyezését megelőzően lefolytatott, a vizsgálatokról és tesztekről szóló jelentés.
                           
                        
            
                  5.
               
               
                  A léginavigációs szolgáltatók irányítják az ellenőrzéssel kapcsolatos tevékenységeket, konkrétan:
                  
                              —
                           
                           
                              meghatározzák a megfelelő működési és műszaki értékelési környezetet, amely leképezi a működési körülményeket,
                           
                        
                              —
                           
                           
                              ellenőrzik, hogy a tesztterv leírja-e az 1. cikk (2) bekezdésében meghatározott rendszerek működési és műszaki értékelési környezetben tesztelt rendszerbe való integrálását,
                           
                        
                              —
                           
                           
                              ellenőrzik, hogy a tesztterv során figyelembe vették-e ezen rendelet valamennyi vonatkozó átjárhatósági, teljesítményi, túlterhelhetőségi és biztonsági követelményét,
                           
                        
                              —
                           
                           
                              biztosítják a műszaki dokumentáció és a tesztterv következetességét és minőségét,
                           
                        
                              —
                           
                           
                              megtervezik a teszt megszervezését, a személyzetet, a tesztelési platform telepítését és konfigurálását,
                           
                        
                              —
                           
                           
                              elvégzik a teszttervben meghatározott vizsgálatokat és teszteket,
                           
                        
                              —
                           
                           
                              jelentést készítenek a vizsgálatok és a tesztek eredményeiről.
                           
                        
            
                  6.
               
               
                  A léginavigációs szolgáltatók biztosítják, hogy az 1. cikk (2) bekezdésében meghatározott, működő értékelési környezetben tesztelt rendszerek teljesítik az e rendeletben meghatározott átjárhatósági, teljesítményre vonatkozó, túlterhelhetőségi és biztonsági követelményeket.
               
            
                  7.
               
               
                  A megfelelőség ellenőrzésének végrehajtása után a léginavigációs szolgáltatók a rendszerek ellenőrzésére vonatkozó EK-nyilatkozatot állítanak ki, amelyet a műszaki dokumentációval együtt benyújtanak a nemzeti felügyeleti hatóságnak az 552/2004/EK rendelet 6. cikkében foglaltak szerint.
               
            B. rész:   A 11. cikk (2) bekezdésében említett rendszerek ellenőrzésével kapcsolatos követelmények
      
                  1.
               
               
                  A rendszerek ellenőrzése során igazolják, hogy a rendszerek megfelelnek e rendelet átjárhatósági, teljesítményre vonatkozó, túlterhelhetőségi és biztonsági követelményeinek egy olyan mesterséges környezetben, amely leképezi a rendszerek működési körülményeit. A S-módú lekérdező állomások ellenőrzése során különösen igazolják:
                  
                              —
                           
                           
                              az SI-kód helyes működését, ideértve a II/SI-kód üzemeltetését,
                           
                        
                              —
                           
                           
                              hogy a lekérdezésikód-ütközések ellenőrzési rendszereinek és/vagy eljárásainak és a fallback módban történő üzemeltetésnek a kombinálása megfelelően mérsékeli a lekérdezésikód-ütközések kockázatát,
                           
                        
                              —
                           
                           
                              hogy a fallback módban történő üzemeltetés nem ütközik a lekérdezésikód-kiosztási tervvel.
                           
                        
            
                  2.
               
               
                  Az 1. cikk (2) bekezdésében meghatározott rendszerek ellenőrzését megfelelő és általánosan elismert teszteljárásokkal összhangban kell végrehajtani.
               
            
                  3.
               
               
                  Az 1. cikk (2) bekezdésében meghatározott rendszerek ellenőrzéséhez használt teszteszközöknek rendelkezniük kell a megfelelő funkciókkal.
               
            
                  4.
               
               
                  Az e rendelet 1. cikkének (2) bekezdésében meghatározott rendszerek ellenőrzése nyomán fel kell tüntetni, illetve el kell készíteni az 552/2004/EK rendelet IV. mellékletének 3. pontjában előírt műszaki dokumentáció egyes elemeit, valamint a következő elemeket:
                  
                              —
                           
                           
                              a kivitelezés leírása,
                           
                        
                              —
                           
                           
                              a rendszer üzembe helyezését megelőzően lefolytatott vizsgálatokról és tesztekről szóló jelentést.
                           
                        
            
                  5.
               
               
                  A léginavigációs szolgáltató meghatározza a megfelelő működési és műszaki értékelési környezetet, amely tükrözi a működési környezetet, és egy bejelentett szervvel elvégezteti az ellenőrzési tevékenységeket.
               
            
                  6.
               
               
                  A bejelentett szerv irányítja az ellenőrzési tevékenységeket és különösen:
                  
                              —
                           
                           
                              meghatározzák a megfelelő működési és műszaki értékelési környezetet, amely leképezi a működési körülményeket,
                           
                        
                              —
                           
                           
                              ellenőrzi, hogy a tesztterv leírja-e az 1. cikk (2) bekezdésében meghatározott rendszerek működési és műszaki értékelési környezetben tesztelt rendszerbe való integrálását,
                           
                        
                              —
                           
                           
                              ellenőrzi, hogy a tesztterv során figyelembe vették-e ezen rendelet valamennyi vonatkozó átjárhatósági, teljesítményi, túlterhelhetőségi és biztonsági követelményét,
                           
                        
                              —
                           
                           
                              biztosítja a műszaki dokumentáció és a tesztterv következetességét és minőségét,
                           
                        
                              —
                           
                           
                              megtervezi a teszt megszervezését, a személyzetet, a tesztelési platform installációját és konfigurálását,
                           
                        
                              —
                           
                           
                              elvégzi a teszttervben meghatározott vizsgálatokat és teszteket,
                           
                        
                              —
                           
                           
                              jelentést készít a vizsgálatok és a tesztek eredményeiről.
                           
                        
            
                  7.
               
               
                  A bejelentett szerv biztosítja, hogy a mesterséges működési környezetben működő rendszerekbe integrált, az S-módú lekérdezési kód kiosztását és használatát támogató, információcsere megvalósítása megfelel az e rendeletben meghatározott átjárhatósági, teljesítményre vonatkozó és biztonsági követelményeknek.
               
            
                  8.
               
               
                  Az ellenőrzési feladatok elvégzését követően a bejelentett szerv az általa elvégzett feladatokkal kapcsolatban megfelelőségi bizonyítványt állít ki.
               
            
                  9.
               
               
                  Ezután a léginavigációs szolgáltató a rendszerek ellenőrzésére vonatkozó EK-nyilatkozatot állít ki, amelyet a műszaki dokumentációval együtt benyújt a nemzeti felügyeleti hatóságnak az 552/2004/EK rendelet 6. cikkében foglaltak szerint.